Madrid Open: Medvedev a abandonat, Lehecka este în semifinale
Daniil Medvedev, numărul 4 mondial, a abandonat după un set, accidentat la coapsa dreaptă, şi a deschis calea spre semifinale sportivului Jiri Lehecka, joi, la turneul de la Madrid.
Medvedev, care a fost tratat mai întâi în afara terenului după doar cinci game-uri şi apoi masat din nou în partea superioară a coapsei drepte două game-uri mai târziu, s-a retras după ce a pierdut primul set cu 4-6 în aproximativ 40 de minute. Rusul în vârstă de 28 de ani a avut în mod evident probleme de deplasare şi de echilibru.
În vârstă de 22 de ani, Lehecka a ajuns pentru prima dată în semifinalele unui Masters 1000.
În turul precedent, cehul îl învinsese pe Rafael Nadal chiar în ultima apariţie a campionului spaniol la turneul de la Madrid.
Pentru un loc în finală, Lehecka îl va înfrunta pe canadianul Felix Auger-Aliassime, care a beneficiat de retragerea numărului 2 mondial Jannik Sinner, accidentat la şoldul drept.